钦定古今图书集成/历象汇编/乾象典/第015卷 > 春秋繁露 > 煖燠孰多
## 钦定古今图书集成/历象汇编/乾象典/第015卷 > 春秋繁露 > 煖燠孰多

天之道，出阳为煖以生之，出阴为清以成之，是故非
薰也不能有育，非漂也不能有熟，岁之精也。知心而
不省，薰与漂孰多者，用之必与天戾，与天戾，虽劳不
成，是自正月至于十月，而天之功毕，计是间与阴阳
各居几何？薰与漂共者，曰：孰多？距物之初生，至其毕
成露与霜，其下孰倍？故从中春生于秋气，温柔和调，
乃季秋九月，阴乃始多于阳，天乃于是时出漂下霜。
出漂下霜而天降，物固已皆成矣。故九月者，天之功
大究于是月也，十月而悉毕，故案其迹，数其实，清漂
之日少少耳。功已毕成之后，阴乃大出，天之成功也。
少阴与而大阴不与，少阴在内，而大阴在外，故霜加
物而雪加空。空者，亶地而已，不逮物也。功已毕成之
后，物未复生之前，大阴之所常出也。虽曰阴，亦以大
阳资化其位，而不知所受之故。圣王在上位，天覆地
载，风令雨施。雨施者，布德均也；风令者，言令直也。《诗》
云：“不识不知，顺帝之则。”言弗能知识而效天之所为
云尔。禹水汤旱，非常经也，适遭世气之变，而阴阳失
平。尧视民如子民，亲尧如父母。《尚书》曰：“二十有八载
放勋，乃殂落百姓如丧考妣。”四海之内，阏密八音。三
年三年，阳气压于阴，阴气大兴，此禹所以有水名也。
桀，天下之残贼也；汤，天下之盛德也。天下除残贼而
得盛德大善者再，是重阳也。故汤有旱之名，皆适遭
之变，非禹汤之过。毋以适遭之变疑平生之常，则所
守不失，则正道益明。